**סיפורי גילוי אליהו בספרות התלמודית
תקציר עבודה לתואר מוסמך בהנחיית פרופסור חיים מיליקובסקי
המחלקה לתלמוד באוניברסיטת בר אילן
מגיש: חיים בועז**

בספרות התלמודית מצאנו חמישים ואחת סיפורים שבהם אנשים נפגשים עם אליהו הנביא. מפגש עם דמות מהמקרא היא תופעה ייחודית ומסקרנת, מה מיוחד באליהו שהוא זה שנפגש עם החכמים? מה הקשר בין אליהו המקראי לאליהו התלמודי? ומה התכנים והמסרים של סיפורים אלו? תכליתה של העבודה היא לתת תשובות לשאלות אלה, לאפיין את מגמותיהם של סיפורי המפגש, וגם לנתח בכלים פילולוגיים וספרותיים את מכלול הסיפורים.

לדעתי, אליהו "נבחר" לדמות המתווכת בין חכמים לעולם הרוחני העליון בגלל הסתלקותו החריגה "בסערה השמיים" ובגלל התפקיד שמייעד לו הנביא מלאכי: "הנה אנכי שולח לכם את אליה הנביא...". במקרא אליהו הוא נביא הנלחם בעבודת האלילים ומטיל בצורת קשה למשך שלוש שנים. לפי המכילתא, אליהו נהג בקנאות, הוא תבע את כבוד הקב"ה ולא תבע את כבוד עם ישראל ולכן סולק מהנבואה ואלישע מונה לנביא תחתיו. בספרות התלמודית לאליהו יש אופי מתון יותר והופעתו מהווה מעין תיקון לאליהו המקראי.

אליהו מבשר לחכמים שהקב"ה שותף עם ישראל בצער הגלות והמשיח ממתין בכל יום לכך שישראל יהיו זכאים לגאולה, שהיא תהליך ארוך שהולך ונרקם במסתרים. יש שאליהו מתגלה באופן חד-פעמי ויש שמתגלה בתדירות גבוהה לאותו חכם, אך עצם ההתגלות דורשת רמה מוסרית גבוהה מעבר לדרישת ההלכה שאותה הוא מכנה "משנת חסידים". המפתיע הוא שאליהו מתגלה לא רק לדמויות מופת בחז"ל אלא גם לאלמונים המגלים בהתנהגותם אכפתיות ורגישות חברתית. לעיתים אליהו מופיע באופן ניסי במטרה להציל את החכם מפגיעה פיזית או ממצוקה כלכלית אך גם לסייע לחכם לקבל את ההחלטה הנכונה שתכוון אותו בהתפתחותו הרוחנית. אליהו משתף את החכמים בנעשה ב"מתיבתא דרקיע", בית המדרש שבו החכמים ממשיכים ללמוד לאחר פטירתם. המפתיע הוא שההתנהלות שם זהה לזו שבעולם שלנו, קיימת סובלנות כלפי מגוון הדעות וגם אליהו ואפילו הקב"ה נאלצים לקבל את הכרעות הרוב. יש שאליהו משמש חברותא לאחד החכמים למשך תקופה ארוכה ויש שנפגש באקראי עם אחד החכמים ומתפתח דו-שיח מדרשי או הלכתי.

הופעותיו של אליהו מגוונות ובהתאם לסיטואציה ולאווירת הסיפור. יש שגיבור הסיפור מזהה אותו ויש שאינו מזהה אותו ורק המסַפר מעדכן אותנו שזה היה אליהו. יש שמופיע כעובר אורח מקרי ויש שנראה כאחד החכמים ולעיתים אף מתחפש לנציג השלטון, לדוב או לזונה.

מצאתי כי בחלק מהסיפורים אליהו לא הופיע בסיפור המקורי וקיימת תופעה שבמהלך המסירה הסיפור מקבל גוון דרמטי ועל-טבעי שבו משתלבת דמותו של אליהו.